Helsingi linn andis teada, et Linnanmäki lõbustuspargis käinud seltskond võis teisi nakatada. See juhtum oli nädal tagasi pühapäeval, 26. juulil kella 15-18 ajal.
Sel ajal Linnanmäki lõbustuspargis käinud inimestel soovitatakse oma tervist jälgida ja lasta teha test, kui ilmnevad haigusnähud.
Koroonaviiruse haigusnähud on palavik, köha, peavalu, iiveldus, kõhulahtisus, lihasvalu, kurguvalu, nohu, hingeldamine ning lõhna- ja maitsemeele kadumine.
Vajadusel soovitatakse Linnanmäki lõbustuspargis käinutel võtta ühendust oma arstiga. Linnanmäki lõbustuspargi juhataja Pia Adlivankin avaldas kahetsust, et selline asi juhtus ning vabandas võimalike ebameeldivuste pärast.
Linnanmäki on praegu piiranud klientide arvu poole peale tavapärasest. Üheaegselt on hoitud klientide arv alla 7000.
Helsingis võib nakatumiste arv kasvada, kuna inimesed pole arsti juurde ja testi tegema pöördunud, eriti kui neil on sellised vaevused nagu seedeprobleemid. Samas märgitakse, et praegu on koroonaga nakatumised Helsingis kontrolli all.